Členské štáty majú povinnosť zasielať Eurostatu skutočné a plánované údaje na účely postupu pri nadmernom deficite dvakrát ročne, do 1. apríla a do 1. októbra. Údaje na účely postupu pri nadmernom deficite zasielané v roku 2015 sa týkali rokov 2011 až 2015. Údaje za rok 2015 sú údaje plánované vnútroštátnymi orgánmi, zatiaľ čo údaje za roky 2011 až 2014 sú skutočné údaje. V súlade s článkom 8 ods. 1 nariadenia (ES) č. 479/2009 Eurostat hodnotí skutočné údaje, ktoré zaslali členské štáty, ale nehodnotí plánované údaje.

Stav všetkých obchodných úverov a preddavkov verejnej správy by sa mal vykazovať v notifikačnej tabuľke 4. Úplné pokrytie všetkých subsektorov verejnej správy, ako aj v rámci subsektorov, sa podarilo zabezpečiť menej ako polovici členských štátov. V prípade ostatných členských štátov sú údaje označené ako predbežné, čo znamená, že v budúcich oznámeniach budú revidované. Týka sa to najmä Belgicka, Bulharska, Dánska, Nemecka, Írska, Grécka, Francúzska, Chorvátska, Talianska, Cypru, Luxemburska, Malty, Holandska, Rakúska, Poľska a Spojeného kráľovstva.

Eurostat sa počas notifikačného obdobia od jesenného termínu na zasielanie údajov (1. októbra) do zverejnenia údajov (21. októbra 2015) obrátil na národné štatistické úrady v každom členskom štáte so žiadosťou o ďalšie informácie a objasnenie v súvislosti s uplatňovaním účtovných pravidiel na konkrétne transakcie. V rámci tohto procesu došlo medzi Eurostatom a národnými úradmi k intenzívnej korešpondencii. Prvý súbor žiadostí o objasnenie bol zaslaný všetkým krajinám do 6. októbra. Druhý súbor žiadostí bol zaslaný 27 krajinám a tretí ôsmim krajinám. Eurostat požiadal niektoré krajiny, aby zaslali zrevidované notifikačné tabuľky. Revízie údajov oznamovaných v notifikačnom období v októbri 2015 vo väčšine prípadov neviedli k výraznej zmene výšky deficitu a dlhu za roky 2011 – 2014.

2.2.2.Konzultačné a metodické návštevy

Nariadenie (ES) č. 479/2009 obsahuje ustanovenie o uskutočňovaní konzultačných a metodických návštev. Konzultačné návštevy v členských štátoch sa uskutočňujú pravidelne (aspoň každé dva roky) s cieľom preskúmať oznamované údaje, preskúmať metodické otázky, diskutovať o štatistických zdrojoch a posúdiť súlad s príslušnými účtovnými pravidlami týkajúcimi sa napríklad vymedzenia verejnej správy, času zaznamenania a klasifikácie transakcií a záväzkov verejnej správy.

Misie v rámci postupu pri nadmernom deficite sa v členských štátoch v posledných rokoch uskutočňovali častejšie. Ak sa Eurostat obráti na členský štát v špecifickej dôležitej veci, ktorú je možné vyriešiť len na stretnutí s príslušnými orgánmi, zorganizuje sa ad hoc návšteva v tomto členskom štáte.

V roku 2015 Eurostat uskutočnil v rámci postupu pri nadmernom deficite tieto konzultačné návštevy: Estónsko (20. – 21. januára), Taliansko (2. – 3. februára), Chorvátsko (26. – 27. februára), Spojené kráľovstvo (28. – 29. apríla), Švédsko (19. – 20. mája), Lotyšsko (26. – 27. mája), Poľsko (29. – 30. júna), Španielsko (9. – 10. júla), Holandsko (1. – 2. septembra), Slovinsko (7. – 8. septembra), Grécko (23. – 24. septembra), Rumunsko (12. – 13. novembra, 17. – 18. decembra), Fínsko (19. – 20. novembra), Slovensko (8. – 9. decembra). Okrem toho sa uskutočnila ad hoc návšteva v Rakúsku (14. októbra).

Záverečné zistenia všetkých konzultačných návštev s opisom dohodnutých opatrení a súčasného stavu sa zasielajú Hospodárskemu a finančnému výboru a zverejňujú sa na webovej stránke Eurostatu. Realizáciou týchto opatrení sa v priebehu času zlepší kvalita údajov.

Eurostat uskutočňuje metodické návštevy iba ak identifikuje závažné riziká alebo problémy s kvalitou údajov, najmä v súvislosti s uplatnenými metódami, pojmami alebo klasifikáciami. V roku 2015 Eurostat neuskutočnil žiadnu metodickú návštevu.

2.2.3.Osobitné poradenstvo Eurostatu

Členské štáty sa pravidelne obracajú na Eurostat s požiadavkami na objasnenie rôznych otázok z oblasti národných účtov týkajúcich sa budúcich alebo už uskutočnených operácií. Eurostat poskytuje poradenstvo v súlade s platnými usmerneniami. V záujme dodržiavania ustanovenia o transparentnosti uvedeného v nariadení (ES) č. 479/2009 Eurostat svoje rady zverejňuje , za predpokladu, že príslušný členský štát voči tomu nevznesie námietku. Eurostat uverejnil v roku 2015 osem listov obsahujúcich rady ex ante. V prípade rád, ktoré Eurostat poskytol aj Belgicku, Grécku, Poľsku a Slovensku, vzniesli tieto členské štáty námietky voči zverejneniu z dôvodu zachovania dôvernosti.

2.2.4.Vyšetrovanie presadzovania rozpočtového dohľadu v eurozóne

Nariadenie Európskeho parlamentu a Rady (EÚ) č. 1173/2011, ktorým sa splnomocňuje Komisia začať vyšetrovanie, ak existuje podozrenie manipulácie štatistických údajov z dôvodu „zámerného poskytovania nepravdivých informácií“ alebo „hrubej nedbalosti“.

Komisia sa 11. júla 2014 rozhodla začať formálne vyšetrovacie konanie týkajúce sa možného manipulovania štatistických údajov v regióne Valencia (Comunidad Valenciana), Španielsko .

Bolo to po prvýkrát, čo Komisia využila svoje nové právomoci vyplývajúce z balíka šiestich legislatívnych aktov („six pack“) týkajúcich sa správy ekonomických záležitostí, aby vyšetrila podozrivé manipulovanie údajov členského štátu o deficite a dlhu.

Komisia 7. mája 2015 prijala správu, v ktorej zohľadnila pripomienky Španielska a odporučila Rade uložiť pokutu. V správe sa dospelo k záveru, že jeden orgán v rámci sektora verejnej správy v Španielsku, a to Regionálny audítorský úrad autonómnej oblasti Valencia, sa dopustil hrubej nedbalosti, keďže nezaznamenal výdavky na zdravotníctvo a nedodržal akruálny princíp v národných účtoch (ESA 95). To spôsobilo, že Eurostatu sa v marci 2012 oznámili nesprávne údaje o deficite verejných financií za Španielsko. Oznamovanie nesprávnych údajov sa skončilo v roku 2012. Správa sa týka výslovne tvorby štatistiky v regióne Valencia a nespochybňuje presnosť celoštátnej štatistiky Španielska.

Rada sa 13. júla 2015 rozhodla uložiť Španielsku pokutu vo výške 18,93 milióna EUR za skresľovanie údajov o deficite verejných financií v dôsledku hrubej nedbalosti.

Španielsko sa proti rozhodnutiu Komisie o začatí vyšetrovania aj proti rozhodnutiu Rady o uložení pokuty odvolalo na Súdnom dvore Európskej únie. Uznesením z 3. septembra 2015 vo veci T-676/14 zamietol Všeobecný súd žalobu o neplatnosť rozhodnutia Komisie. Žaloba o neplatnosť rozhodnutia Rady je ešte stále prejednávaná.

2.2.5.Aktuálne metodické otázky

Eurostat ako zvyčajne hodnotil správne uplatňovanie pravidiel metodiky ESA 2010, najmä s ohľadom na svoje najnovšie rozhodnutia v súlade s článkom 10 ods. 2 nariadenia (ES) č. 479/2009. Tieto rozhodnutia sú zahrnuté v najnovšej verzii Príručky o deficite verejných financií a verejnom dlhu (Manual on Government Deficit and Debt), ktorá bola zverejnená v auguste 2014 . Nová verzia príručky (vydanie 2016) bude uverejnená v prvom štvrťroku 2016; bude obsahovať kapitoly, ktoré sa prispôsobili ESA 2010 a ktoré zohľadňujú výsledky pracovnej skupiny pre metodické otázky, ku ktorým sa dospelo v priebehu roku 2015.

V roku 2015 Eurostat naďalej poskytoval členským štátom dodatočné spresnenia o účtovných pravidlách týkajúcich sa postupu pri nadmernom deficite a štatistiky verejných financií. Tieto vysvetľujúce dokumenty (o. i. Štatistické zaznamenávanie príspevkov z rozpočtu EÚ v nadväznosti na zmenu nariadenia o vlastných zdrojoch, The statistical recording of EU budgetary contributions, following an amendment to the Own Resources Regulation) uverejnené 17. marca 2015, ako aj metodické usmernenie s názvom Vplyv zmlúv o energetickej efektívnosti na účty verejnej správy (The impact of energy performance contracts on government accounts) dopĺňajú všeobecné pravidlá ESA 2010. Eurostat zverejňuje usmernenia po porade s členskými štátmi.

2.2.6.Konzistentnosť so základnými účtami verejnej správy